SISB รูด4% นักลงทุนรอความชัดเจนคดีจุติ”ฟ้อง”ก.ล.ต.” ปมรับหุ้น”โรงเรียน”เข้าตลาดฯ
SISB รูด4% นักลงทุนรอความชัดเจนคดีจุติ"ฟ้อง"ก.ล.ต." ปมรับหุ้น"โรงเรียน"เข้าตลาดฯ โดย ณ เวลา 16.00 น. อยู่ที่ระดับ 4.78 บาท ลบ 0.18 บาท หรือ 3.63% ด้วยมูลค่าซื้อขาย 41.42 ล้านบาท
13 ธ.ค. 2561

ผู้สื่อข่าวรายงานว่า บริษัท เอสไอเอสบี จำกัด (มหาชน) หรือ SISB ณ เวลา 16.00 น. อยู่ที่ระดับ 4.78 บาท ลบ 0.18 บาท หรือ 3.63% ด้วยมูลค่าซื้อขาย 41.42 ล้านบาท คาดนักลงทุนขายทำกำไร เนื่องจากรอความคดีจุติ”ฟ้อง”ก.ล.ต.” ปมรับ SISB เข้าตลาดหุ้น และศาลได้มีคำสั่งให้ผู้ฟ้องไปเขียนคำร้องใหม่ภายในวันที่ 11 ธ.ค.61

อนึ่งเมื่อวันที่ 7 ธ.ค.61 ศาลปกครองกลางมีคำสั่งไม่รับเรื่องคุ้มครองชั่วคราว กรณีนายจุติ ไกรฤกษ์ ยื่นฟ้องสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในความผิดฐานกระทำการโดยไม่ชอบด้วยกฎหมาย เหตุมีคำสั่งอนุญาตให้บริษัท เอสไอเอสบี จำกัด (มหาชน) หรือ SISB ผู้ประกอบการโรงเรียนนานาชาติสิงคโปร์ สามารถเสนอขายหุ้นสามัญเพิ่มทุนครั้งแรกต่อประชาชนทั่วไป (IPO) 260 ล้านหุ้น
ทั้งนี้เนื่องจากหลักทรัพย์บริษัท เอสไอเอสบี จำกัด (มหาชน) หรือ SISB ได้เข้าสู่กระบวนการซื้อขายหลักทรัพย์ในตลาดหลักทรัพย์เอ็ม เอ ไอ (mai) เป็นที่เรียบร้อยแล้ว ขณะเดียวกันยังพบว่า คำร้องของฝั่งผู้ฟ้องไม่ครบ เนื่องจากขาดคำร้องจากตลาดหลักทรัพย์แห่งประเทศไทย (ตลท.) ดังนั้น จึงมีคำสั่งให้ผู้ฟ้องเขียนคำร้องใหม่ภายในวันที่ 11 ธ.ค.2561 
ด้านบล.ฟินันเซีย ไซรัส ระบุว่า SISB มีปัจจัยพื้นฐานทางธุรกิจที่แข็งแกร่ง โดยคาดการณ์ระดับการเติบโตของกำไรสุทธิ 3 ปีข้างหน้า 51% ต่อปี และอัตรากำไรขั้นต้นที่สูงราว 40% ในปี 2019 ธุรกิจของ SISB อยู่ใน Growth stage เนื่องจากลักษณะของธุรกิจที่มีต้นทุนส่วนใหญ่เป็นคงที่และการลงทุนครั้งใหญ่ที่เพิ่งเสร็จสิ้นไป ทำให้ทุกๆการเพิ่มขึ้นของรายได้ ส่งผลดีต่อกำไรที่เพิ่มขึ้นในอัตราที่มากกว่า
ประเด็นด้านกฏหมาย ทางบริษัทและที่ปรึกษาการเงินยืนยันว่าได้ปฏิบัติตามกรอบทางกฏหมายทุกประการ ซึ่งได้ทำการศึกษาก่อนนำเข้าจดทะเบียนในตลาดฯมากว่า 7 ปี อีกทั้ง กลต. ได้ชี้แจงข้อเท็จจริงที่อนุญาตให้ SISB เข้าซื้อขายได้หลังจากได้เข้าหารือกับหน่วยงานที่เกี่ยวข้องไม่ว่าจะเป็น สช. หรือ พรบ. หลักทรัพย์ ซึ่ง SISB มีคุณสมบัติตามกำหนด ราคาล่าสุดลงมาซื้อขายที่ระดับ 2019 PER 23.4 เท่า และ PEG เพียง 0.46 เท่า คงคำแนะนำ ซื้อ ราคาเหมาะสมปี 2019 ที่ 8.84 บาท (FSS เป็นที่ปรึกษาทางการเงินและผู้จัดจำหน่ายหุ้น IPO ของ SISB)